ଏସ୍ସିବି ଏବେ ତାଲିମ କେନ୍ଦ୍ରଃତାଲିମ ନେଉଛନ୍ତି ଦେଶର ୨୩ ମେଡିକାଲ କଲେଜର ଡାକ୍ତର, ବଦଳିବ ଏମ୍ବିବିଏସ ପାଠ୍ୟସୂଚୀ\t March 23rd, 19:51 PM March 23rd, 19:51 PM\nକଟକ ଅଫିସ,୨୩।୩- ୨୦ ବର୍ଷ ପରେ ଏମ୍ବିବିଏସ ପାଠ୍ୟସୂଚୀରେ ପରିବର୍ତ୍ତନ ଅଣାଯିବ। ୧୯୯୭ ମସିହାରୁ ପ୍ରଚଳିତ ପାଠ୍ୟସୂଚୀ ଅନୁଯାୟୀ ଡାକ୍ତରୀ ଛାତ୍ରୀଛାତ୍ରମାନେ ପାଠ ପଢୁଥିଲେ। ହେଲେ ମେଡିକାଲ କାଉନସିଲ ଅଫ ଇଣ୍ଡିଆ(ଏମସିଆଇ) ପକ୍ଷରୁ ଆସନ୍ତା ଅଗଷ୍ଟ ମାସରୁ ଆରମ୍ଭ ହେଉଥିବା ଶିକ୍ଷାବର୍ଷରୁ ଏଥିରେ ଆମୂଳଚୂଳ ପରିବର୍ତ୍ତନ କରାଯିବ। ନୂଆ ପାଠ୍ୟସୂଚୀ ସହିତ ମେଡିକାଲ କଲେଜ ଅଧ୍ୟାପକମାନଙ୍କୁ ଅଭ୍ୟସ୍ତ କରିବାକୁ ଏମସିଆଇ ପକ୍ଷରୁ ଏସ୍ସିବି ମେଡିକାଲ କଲେଜକୁ ଆଞ୍ଚଳିକ ତାଲିମ କେନ୍ଦ୍ରଭାବେ ଚୟନ କରାଯାଇଛି। ଏହି ତାଲିମ କେନ୍ଦ୍ରରେ ରାଜ୍ୟର ସମସ୍ତ ମେଡିକାଲ କଲେଜର ଅଧ୍ୟାପକମାନଙ୍କ ସହିତ ଛତିଶଗଡ, ଝାଡଖଣ୍ଡ ଓ ପଶ୍ଚିମବଙ୍ଗ ପ୍ରଭୃତି ରାଜ୍ୟର ମୋଟ୍ ୨୩ଟି ମେଡିକାଲ କଲେଜର ଅଧ୍ୟାପକମାନେ ତାଲିମ ନେବେ। ଏଥିପାଇଁ ଏମସିଆଇ ପକ୍ଷରୁ ଏସ୍ସିବିରେ ଏକ ତାଲିମଦାତା ଟିମ ଗଠନ କରାଯାଇଛି। ସର୍ଜରୀ ବିଭାଗର ସହଯୋଗୀ ପ୍ରଫେସର ଡା. ଶ୍ରୀକାନ୍ତ ପଣ୍ଡା ଉକ୍ତ ଟିମ୍ର ଆବାହକ ଥିବାବେଳେ ଏଫଏମଟି ବିଭାଗର ଡା. ଗୀତା ସାହୁ, ଡା. ଅମରେନ୍ଦ୍ର ନାୟକ, ଫାର୍ମାକୋଲୋଜି ବିଭାଗର ଡା. ସବିତା ମହାପାତ୍ର, କମ୍ୟୁନିଟି ମେଡିସିନ ବିଭାଗର ଡା. ସିକତା ନନ୍ଦ, ମୀନାକ୍ଷୀ ମହାନ୍ତି, ପାଥୋଲୋଜି ବିଭାଗର ଡା. ଅସରନ୍ତି କର, ଶରୀରଗଠନ ବିଭାଗର ଡା. ମଧୁସ୍ମିତା ପଣ୍ଡା, ଶିଶୁଶଲ୍ୟ ବିଭାଗର ଡା. ପି.କେ. ଜେନା, ଶିଶୁ ରୋଗ ବିଭାଗର ଡା. ଲିପ୍ସା ସିଂ ଓ ବାଇଓକେମିଷ୍ଟ୍ରି ବିଭାଗର ଡା. ରମା ରତନ ପ୍ରମୁଖ ରହିଛନ୍ତି। ଇତିମଧ୍ୟରେ ଗତ ୧୩ରୁ ୧୫ ତାରିଖ ମଧ୍ୟରେ ପ୍ରଥମ ବ୍ୟାଚରେ ୨୬ଜଣ ଡାକ୍ତର ତାଲିମ ନେଇ ଫେରିଥିବାବେଳେ ଆସନ୍ତା ୨୭ରୁ ଦ୍ୱିତୀୟ ପ୍ରର୍ଯ୍ୟାୟରେ ୩୨ଜଣ ଡାକ୍ତର ତାଲିମ ନେବେ। ଏପ୍ରିଲ ମାସ ସୁଦ୍ଧା ବିଭିନ୍ନ ପ୍ରର୍ଯ୍ୟାୟରେ ମୋଟ୍ ୧୧୦ଜଣ ଡାକ୍ତରଙ୍କୁ ତାଲିମ ଦିଆଯିବ ବୋଲି ଟିମ୍ର ଆବହାକ ଡା. ପଣ୍ଡା କହିଛନ୍ତି। ଡା. ପଣ୍ଡାଙ୍କ କହିବାନୁଯାୟୀ, ନୂଆ ପାଠ୍ୟସୂଚୀ ଅନୁଯାୟୀ, ଏଣିକି ଏମବିବିଏସ ଛାତ୍ରୀଛାତ୍ରମାନେ କେବଳ ଶ୍ରେଣୀଗୃହରେ ବସି ପାଠ ପଢିବେ ନାହିଁ। ବିଭିନ୍ନ ସମୟରେ ସେମାନଙ୍କୁ ପ୍ରାଥମିକ, ଗୋଷ୍ଠୀ ଓ ଜିଲା ସ୍ବାସ୍ଥ୍ୟକେନ୍ଦ୍ରକୁ ପରିଦର୍ଶନରେ ପଠାଯିବ। ସେଠାରେ ସେମାନେ ଚିକିତ୍ସିତ ହେଉଥିବା ରୋଗୀ ଓ ରୋଗ ସମ୍ପର୍କରେ ଅବଗତ ହୋଇ ଶ୍ରେଣୀଗୃହରେ ଶିକ୍ଷକମାନଙ୍କୁ ସିଧା ସଳଖ ପ୍ରଶ୍ନ ପଚାରିବେ। ଏହାଦ୍ୱାରା ଛାତ୍ରୀଛାତ୍ର ଓ ଶିକ୍ଷକ ଏଣିକି ଭଲ ଭାବେ ପାଠ ସହିତ ପ୍ରସ୍ତୁତ ହୋଇ ଶ୍ରେଣୀଗୃହକୁ ଆସିବାକୁ ବାଧ୍ୟ ହେବେ ବୋଲି ଡା. ପଣ୍ଡା କହିଛନ୍ତି।
